สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 มี.ค.60
21 มี.ค. 2560

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (20 มี.ค.) เนื่องจากความกังวลที่ว่า การบังคับใช้มาตรการปรับลดภาษีและการกระตุ้นเศรษฐกิจของประธานาธิบดีโดนัลด์ ทรัมป์แห่งสหรัฐนั้น อาจต้องใช้เวลานานกว่าที่คาดการณ์ไว้ในเบื้องต้น นอกจากนี้ ตลาดยังได้รับแรงกดดันจากการที่นักลงทุนผิดหวังต่อผลการประชุมรัฐมนตรีคลังและผู้ว่าการธนาคารกลางของกลุ่ม G20 ในช่วงสุดสัปดาห์ที่ผ่านมา
ดัชนีเฉลี่ยอุตสาหกรรมดาวโจนส์ปิดที่ 20,905.86 จุด ลดลง 8.76 จุด หรือ -0.04% ดัชนี NASDAQ ปิดที่ 5,901.53 จุด เพิ่มขึ้น 0.53 จุด หรือ +0.01% ดัชนี S&amp;P500 ปิดที่ 2,373.47 จุด ลดลง 4.78 จุด หรือ -0.20%
 
ตลาดหุ้นยุโรปปิดลบ เมื่อคืนนี้ (20 มี.ค.) เนื่องจากนักลงทุนผิดหวังต่อผลการประชุมรัฐมนตรีคลังและผู้ว่าการธนาคารกลางของกลุ่ม G20 ในช่วงสุดสัปดาห์ที่ผ่านมา นอกจากนี้ นักลงทุนยังชะลอการซื้อขายก่อนที่นางมารีน เลอเปน และนายเอมมานูเอล มาครอง สองผู้ลงสมัครชิงตำแหน่งประธานาธิบดีฝรั่งเศส จะทำการโต้วาทีครั้งแรกก่อนที่จะถึงการเลือกตั้งรอบแรกในวันที่ 23 เม.ย.
ดัชนี Stoxx Europe 600 ลดลง 0.2% ปิดที่ 377.68 จุด
ดัชนี CAC-40 ตลาดหุ้นฝรั่งเศสปิดที่ 5,012.16 จุด ลดลง 17.08 จุด หรือ -0.34% ดัชนี DAX ตลาดหุ้นเยอรมันปิดที่ 12,052.90 จุด ลดลง 42.34 จุด หรือ -0.35% ดัชนี FTSE 100 ตลาดหุ้นลอนดอนปิดที่ 7,429.81 จุด เพิ่มขึ้น 4.85 จุด หรือ +0.07%
 
ตลาดหุ้นลอนดอนปิดขยับขึ้น เมื่อคืนนี้ (20 มี.ค.) ด้วยแรงหนุนจากหุ้นกลุ่มบริษัทข้ามชาติที่ปรับตัวขึ้น สืบเนื่องจากสกุลเงินปอนด์อ่อนค่าลงจากแรงกดดันภายหลังจากรัฐบาลอังกฤษได้ยืนยันว่าจะประกาศใช้มาตรา 50 ของสนธิสัญญาลิสบอนเพื่อเริ่มต้นกระบวนการเจรจาแยกตัวออกจากสหภาพยุโรป (Brexit) อย่างเป็นทางการในวันที่ 29 มี.ค.นี้
ดัชนี FTSE 100 เพิ่มขึ้น 4.85 จุด หรือ 0.07% ปิดที่ 7,429.81 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (20 มี.ค.) จากการที่นักลงทุนมีความวิตกเกี่ยวกับการผลิตน้ำมันที่เพิ่มมากขึ้นในสหรัฐ หลังจากบริษัทเบเกอร์ ฮิวจ์ ระบุว่าแท่นขุดเจาะน้ำมันที่มีการใช้งานในสหรัฐปรับตัวเพิ่มขึ้นติดต่อกันยาวนานถึง 9 สัปดาห์
สัญญาน้ำมันดิบ WTI ส่งมอบเดือนเม.ย.ลดลง 56 เซนต์ หรือ 1.2% ปิดที่ 48.22 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค.ลดลง 14 เซนต์ หรือ 0.3% ปิดที่ 51.62 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (20 มี.ค.) เนื่องจากนักลงทุนยังคงขานรับผลการประชุมของธนาคารสหรัฐ (เฟด) ซึ่งส่งสัญญาณว่า เฟดจะไม่เร่งปรับขึ้นอัตราดอกเบี้ย นอกจากนี้ นักลงทุนยังเข้าซื้อทองคำเพื่อปรับโพสิชั่น ก่อนที่อังกฤษเตรียมประกาศแยกตัวออกจากสหภาพยุโรป (Brexit)
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 3.8 ดอลลาร์ หรือ 0.31% ปิดที่ระดับ 1,234.00 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 2.5 เซนต์ หรือ 0.14% ปิดที่ 17.438 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 9.4 ดอลลาร์ หรือ 0.98% ปิดที่ 972.40 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 5.85 ดอลลาร์ หรือ 0.8%ปิดที่ 781.65 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (20 มี.ค.) ด้วยแรงหนุนจากถ้อยแถลงของประธานธนาคารกลางสหรัฐ (เฟด) สาขาฟิลาเดลเฟียและชิคาโก ที่ได้ส่งสัญญาณว่า เฟดอาจพิจารณาปรับขึ้นอัตราดอกเบี้ยมากกว่า 3 ครั้งในปีนี้ หากอัตราเงินเฟ้อพุ่งขึ้นเป็นอย่างมาก
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0736 ดอลลาร์ จากระดับ 1.0752 ดอลลาร์ ในขณะที่ปอนด์อ่อนค่าลงแตะ 1.2347 ดอลลาร์ จากระดับ 1.2397 ดอลลาร์ และดอลลาร์ออสเตรเลีย แข็งค่าขึ้นที่ระดับ 0.7733 ดอลลาร์ จากระดับ 0.7713 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.57 เยน จากระดับ 112.62 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9985 ฟรังก์สวิส จากระดับ 0.9964 ฟรังก์สวิส